**NÁRODNÁ RADA SLOVENSKEJ REPUBLIKY**

**VII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: CRD-1585/2018

**1063a**

### S p r á v a

**Ústavnoprávneho výboru Národnej rady Slovenskej republiky o prerokovaní vládneho n**[**ávrhu zákona, ktorým sa mení a dopĺňa zákon č. 550/2003 Z. z. o probačných a mediačných úradníkoch a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony**](http://lrv.rokovania.sk/290282018-/) **(tlač 1063) v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ústavnoprávny výbor Národnej rady podáva Národnej rade Slovenskej republiky podľa zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov správu o výsledku prerokovania vládneho n[ávrhu zákona, ktorým sa mení a dopĺňa **zákon č. 550/2003 Z. z. o probačných a mediačných úradníkoch** a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony](http://lrv.rokovania.sk/290282018-/) (tlač 1063) v druhom čítaní.

I.

Národná rada Slovenskej republiky uznesením č. 1335 z 12. septembra 2018 pridelila vládny n[ávrh zákona, ktorým sa mení a dopĺňa **zákon č. 550/2003 Z. z. o probačných a mediačných úradníkoch** a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony](http://lrv.rokovania.sk/290282018-/) (tlač 1063) na  prerokovanie Ústavnoprávnemu výboruNárodnej rady Slovenskej republiky, a to aj ako gestorskému výboru a určila lehotu na jeho prerokovanie v druhom čítaní.

**II.**

Poslanci Národnej rady Slovenskej republiky, ktorí nie sú členmi výboru, ktorému bol vládny návrh zákona pridelený, neoznámili v určenej lehote výboru žiadne stanovisko k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

Vládny návrh [[zákona, ktorým sa mení a dopĺňa **zákon č. 550/2003 Z. z. o probačných a mediačných úradníkoch** a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony](http://lrv.rokovania.sk/290282018-/) (tlač 1063)](http://lrv.rokovania.sk/290292018-/) Ústavnoprávny výbor Národnej rady Slovenskej republiky prerokoval a odporúčal ho Národnej rade Slovenskej republiky uznesením č. 455 z 10. októbra 2018 **schváliť.**

IV.

Z uzneseniaÚstavnoprávnehovýboruNárodnej rady Slovenskej republiky pod bodom III tejto správy vyplývajú tieto pozmeňujúce a doplňujúce návrhy:

**K čl. I**

1. V čl. I 1. bod sa citácia „Doterajší odkaz 1 a poznámka pod čiarou k odkazu 1 sa označujú ako odkaz 1a a poznámka pod čiarou k odkazu 1a.“ vypúšťa.

Ide o legislatívno-technickú úpravu, ktorou sa precizuje navrhnuté ustanovenie. Keďže zmenu označenia poznámky pod čiarou je potrebné vykonať inou legislatívnou technikou, navrhuje sa vypustenie predmetnej formulácie.

**Ústavnoprávny výbor NR SR**

**Gestorský výbor odporúča schváliť.**

1. V čl. I 2. bod znie:

„2. V § 1 ods. 3 sa nad slovom „úradom“ doterajší odkaz „1)“ nahrádza odkazom „1a)“.

Poznámka pod čiarou k odkazu 1a znie:

„1a) § 15 zákona č. 55/2017 Z. z.“.“.

Ide o legislatívno-technickú úpravu, ktorou sa reaguje na zmenu označenia a znenia poznámky pod čiarou v čl. I 1. a 2. bod návrhu zákona.

**Ústavnoprávny výbor NR SR**

**Gestorský výbor odporúča schváliť.**

1. V čl. I sa za bod 9. vkladá nový bod 10., ktorý znie:

„10. V § 4 ods. 2 sa nad slovom „súdu.“ doterajší odkaz „4a)“ nahrádza odkazom „4b)“.

Poznámka pod čiarou k odkazu 4b znie:

„4b) § 73 zákona Národnej rady Slovenskej republiky č. 171/1993 Z. z. o Policajnom zbore v znení neskorších predpisov.“.“.

Ostávajúce body sa primerane prečíslujú.

Ide o legislatívno-technickú úpravu, ktorou sa odstraňuje nesprávne označenie poznámky pod čiarou.

**Ústavnoprávny výbor NR SR**

**Gestorský výbor odporúča schváliť.**

**K čl. II**

1. V čl. II bod 2. v § 50 ods. 4 prvej vete sa za slovom „vykoná“ vypúšťa čiarka a slová „a to už v priebehu skúšobnej doby tak, aby výkony trestov odňatia slobody mohli nasledovať plynule za sebou“ a vkladá sa nová druhá veta, ktorá znie: „Ak sa odsúdený nachádza vo výkone trestu odňatia slobody, súd rozhodne tak, aby výkony trestov odňatia slobody nasledovali plynule za sebou.“.

Navrhovanou úpravou sa precizuje text ustanovenia, tak aby bolo zrejmé, že v prípade odsúdeného, ktorý má vykonať viac trestov odňatia slobody, sa tieto tresty vykonajú plynule za sebou.

**Ústavnoprávny výbor NR SR**

**Gestorský výbor odporúča schváliť.**

1. V čl. II bod 12. znie:

„12. V § 68 ods. 2 sa na konci pripája táto veta: „Ak sa odsúdený nachádza vo výkone trestu odňatia slobody, súd rozhodne tak, aby výkony trestov odňatia slobody nasledovali plynule za sebou.“.“.

Navrhovanou úpravou sa precizuje text ustanovenia, tak aby bolo zrejmé, že v prípade odsúdeného, ktorý má vykonať viac trestov odňatia slobody, sa tieto tresty vykonajú plynule za sebou.

**Ústavnoprávny výbor NR SR**

**Gestorský výbor odporúča schváliť.**

**K čl. III**

1. V čl. III 4. bod sa slová „celom texte“ vypúšťajú.

Ide o legislatívno-technickú úpravu.

**Ústavnoprávny výbor NR SR**

**Gestorský výbor odporúča schváliť.**

1. V čl. III sa bod 19. vypúšťa.

Ostávajúce body sa primerane prečíslujú.

Navrhuje sa vypustiť právnu úpravu súvisiacu so zmenami v zložení senátu z dôvodu aktuálnej judikatúry Európskeho súdu pre ľudské práva a potreby širšej odbornej diskusie na uvedenú problematiku.

**Ústavnoprávny výbor NR SR**

**Gestorský výbor odporúča schváliť.**

**K čl. IV**

1. V čl. IV 1. bod znie:

„1. V § 2 ods. 3 sa slová „dvadsať hodín“ nahrádzajú slovami „20 hodín a odsúdený mladistvý 15 hodín“.“.

Ide o legislatívno-technickú úpravu, ktorou sa odstraňuje nesúlad súčasnej a navrhovanej úpravy s legislatívnymi pravidlami tvorby zákonov, v zmysle ktorých sa základné číslovky nad 10 vypisujú číslicami a nie slovom.

**Ústavnoprávny výbor NR SR**

**Gestorský výbor odporúča schváliť.**

Gestorský výbor **odporúča hlasovať spoločne** o všetkých uvedených pozmeňujúcich a doplňujúcich návrhoch **(body 1 až 8)** s odporúčaním **schváliť.**

V.

Ústavnoprávny výbor Národnej rady Slovenskej republiky ako gestorský výbor **odporúča Národnej rade Slovenskej republiky** vládny návrh [zákona, ktorým sa mení a dopĺňa **zákon č. 550/2003 Z. z. o probačných a mediačných úradníkoch** a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony](http://lrv.rokovania.sk/290282018-/) (tlač 1063) **schváliť** v znení pozmeňujúcich a doplňujúcich návrhov uvedených v tejto správe.

**Správa Ústavnoprávneho výboru** Národnej rady Slovenskej republiky o prerokovaní vládneho n[ávrhu zákona, ktorým sa mení a dopĺňa **zákon č. 550/2003 Z. z. o probačných a mediačných úradníkoch** a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony](http://lrv.rokovania.sk/290282018-/) v druhom čítaní (tlač 1063a) **bola schválená** uznesením Ústavnoprávneho výboru Národnej rady Slovenskej republiky č. 460 zo 16. októbra 2018.

Týmto uznesením výbor zároveň poveril spravodajcu **Petra Kresáka,** aby na schôdzi Národnej rady Slovenskej republiky informoval o výsledku rokovania výboru a pri rokovaní o vládnom návrhu zákona predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Róbert Madej v. r.

predseda Ústavnoprávneho výboru

Národnej rady Slovenskej republiky

Bratislava 16. októbra 2018